Реч при връчване на наградата „За значим принос към българското общество“ 

за 2019 г., с лауреат Негово Светейшество Неофит,

Патриарх Български и Митрополит Софийски

Софийска Света Митрополия, София, 17.12.2019 г.  

На 23.01.2018 г. Светият Синод на Българската православна църква – с един забележителен документ с изх. № 43 – изпрати в Конституционния съд на Република България своето становище, подписано от българския патриарх и софийски митрополит Неофит, както и от всички други български митрополити, във връзка с категоричната си позиция „против въвеждането чрез Истанбулската конвенция на понятия, несъвместими с българския обществен ред, непознати в националната ни правна система, както и срещу прокарването на идеи, несъвместими с вярата на Светата православна църква“. 


Става дума за ярък пример на логична, обоснована, зряла, духовна позиция-отпор срещу добре организирана група лица, заслепени от грантове и отдадени в служба не на обществото и семейството, а на частното си материално благополучие, маскирано като грижа за жената, противно на дълговечните нравствени устои на българския народ. Устои християнски, според които ролята на жената – жената-майка, жената-стълб и закрилница на семейството, жената-спътница в живота на съпруга си (понятия, които странно защо не намират място в конвенцията), винаги е стояла не просто като равна с мъжа, не само като част от доброволния съюз на взаимни радости и отговорности в брака (според Семейния кодекс и Конституцията), а като осъзнат член на един свещен съюз. Това е онзи съюз, за чиято красота знаем от Първото послание до коринтяни: „Любовта е дълготърпелива, пълна с благост, любовта не завижда, любовта се не превъзнася, не се гордее, не безчинствува, не дири своето, не се сърди, зло не мисли, на неправда се не радва, а се радва на истина; всичко извинява, на всичко вярва, на всичко се надява, всичко претърпява“ (1Кор. 13:4-7).  


Ако перифразираме един известен литературен критик, бихме изтъкнали, че с тази духовна позиция на Българската православна църква, на нейните архипастири, и особено на Негово Светейшество българския Патриарх Неофит, ще съзрем, че всяка дума предизвиква отзвук, както и всяко мълчание би предизвикало същото... Видяхме църквата като водач на народа, като изразител на дълбоко резониращо духовно и нравствено възвание срещу едно радикално, неолиберално, богоборческо, решено на всичко малцинство, самоопределящо се като „елит“, което обаче по дълбоко примитивен начин подцени българския народ, неглижира неговата отдаденост към семейството, неговата жертвоготовност и състраданието му, без да се поддаде на измислените „социално изградени роли“, „джендър идентичност“, „нестереотипни джендър роли“ и цялата делюзия, с която Джудит Бътлър и други като нея ни внушават като едва ли не първенствуващи житейски цели (без да съзнават, че жената, вкл. в нашата страна, е свободна и ценена от обществото), а белият мъж обичат по дефиниция да представят като някакъв голям злодей, покрай когото са съшили цяла псевдонаука.


Нашето общество, ведно със своите архипастири, ведно със същинския научен и интелектуален цвят на нацията, демонстрира, че е изключително трудно да бъде заблудено. Защото то подложи на детайлен анализ всяка дума, защото видя, че зад фасадата на грижата за жената се крие агресия срещу изконната сила на българското семейство, а не, както се опитваха да ни го презентират, като някаква неосъзната „негативна емоционална нагласа в обществото”. 


Споменатият детайлен анализ бе споделен както от много български жени, така и от решаващите гласове на проф. д.ю.н. Цанка Цанкова, проф. д-р Мариана Карагьозова-Финкова, Кети Маркова, Стефка Стоева, Таня Райковска. Забележете, че всички съдии-жени от Конституционния съд приеха аргументите на Светия синод, приеха християнския нравствен модел на нашето общество и отхвърлиха т.нар. Истанбулска конвенция.   


Бих искал да припомня, че Апостол Павел ни учи, че и „...ако и да ходим в плът, не плътски воюваме. Оръжията на нашето воюване не са плътски, но с помощта Божия са силни да разрушават твърдини: с тях ние унищожаваме замисли, и всяко превъзнасяне, що въстава срещу познанието Божие, и пленяваме всеки разум, за да бъде покорен на Христа...“ (2Кор. 10:3-5). Тоест, и в юридически, и в личен, и в духовен план бе налице позиция, доказваща, че ние, българите, сме доблестен народ. Изпитвам съжаление към онези, които – по инерция, не по разум – привиждат и в този висш акт на народа ни не концепция за мирозданието, а политика.


В приетия от Настоятелството на НЧ „Възраждане 1928“ статут на наградата „За значим принос към българското общество“ се сочи, че тя „отразява растящата необходимост да бъдат споделяни, насърчавани и награждавани важните практически действия, които, от една страна, са повлияли в значима степен на живота на българските граждани в рамките на една календарна година (като те могат да бъдат продължение от предходната година), а, от друга страна, могат недвусмислено да бъдат приети като пример за подражание“. За тази цел и във връзка с обществената роля на един от стожерите на духовността у нас – българското читалище, „тази награда се стреми да привлече вниманието на обществото (с акцент и към младите хора), извън държавните призове, към най-достойните наши съграждани“. 


Във връзка с всичко това с решение на Комисията по избора, потвърдено с решение на Настоятелството, лауреат на наградата „За значим принос към българското общество“ за 2019 г. е предстоятелят на Българската православна църква – Негово Светейшество Неофит, Патриарх Български и Митрополит Софийски, който не се нуждае от специално представяне, нито от похвали, защото делата му сами свидетелстват за него.    


Разбира се, едва ли има някой тук, както и в страната, както и сред другите православни църкви, който да не е запознат с важната роля на патриарха в защита на православието, с приноса му за развитието на нашата православна църква, със запазването на християнските ценности на българския народ, както и с това, че той на практика доказа, че при борбата си с Истинбулската конвенция християнското семейство е „домашна църква“ (1Кор. 16:19, Кол. 4:15, Рим. 16:4, Филим. 1:2).  


Позволете ми да обърна внимание и на факта, че Негово Светейшество е достоен продължител както на делото на патриарх Кирил, така и на патриарх Максим. Но той също така показа – и със собствения си принос, и с отношенията си със Светия синод, и с широката общественост – как трябва да работи един предстоятел при извънредна ситуация, като тази с гореспоменатата конвенция, която се оказа сериозна школовка за цялото ни общество.  Школовка, която илюстрира факта, че когато народът ни има да опазва най-ценното, най-святото – семейството и децата, – той е единен и непоколебим.


Не е случайно тогава, че становището на Светия Синод до Конституционния съд завършва по паметен начин: „Свещен отечески дълг на Св. Синод на Българската православна църква – Българска Патриаршия е да припомни на Божия народ думите на Св. Библия: „Горко на ония, които злото наричат добро, и доброто – зло, тъмнината считат за светлина, и светлината – за тъмнина, горчивото считат за сладко, и сладкото – за горчиво!“ (Ис. 5:20).


Затова от мое име и от името на Настоятелството Ви моля да приветствате Негово Светейшество Неофит, Патриарх Български и Митрополит Софийски, който е тазгодишният носител на наградата „За значим принос към българското общество“.   






Росен Велчев, председател на НЧ „Възраждане 1928“


